Igennem flere måneder har Peter Stokbro Larsen og andre lokale ildsjæle i Strandby forgæves kæmpet for at finde en ny læge til området - der set med lokale øjne - ikke mangler andet. - For byen er det rigtig trist, da vi har rigtigt mange ældre, der har brug for læge tæt på, og vi kæmper alt, hvad den kan trække, fastslår Peter Stokbro Larsen, der er en af ildsjælene i byen. Siden 1. juli har lægeklinikken stået tom. Det er læge Finn Torp, som efter 34 år som læge i byen, nu er gået på pension. - Det er en beslutning, man selv må tage. Der er også andet i livet end at arbejde som læge, fortæller han. Giver ikke op Lokalsamfundet i Strandby giver dog ikke op, og med Peter Stokbro Larsen i spidsen forsøger man blandt andet via sociale medier, politisk pres og dialog med lægeforeningen at lokke en eller flere læger til. En hård kamp fordi antallet af praktiserende læger i Region Nordjylland er faldet. En undersøgelse foretaget af Praktiserende Lægers Organisation viser, at Nordjylland er den region i Danmark, hvor lægemanglen er størst. Hele 76 procent af de praktiserende læger i regionen har lukket for tilgang. Og på landsplan har 220 .000 danskere ikke deres egen faste læge, men er henvist til regionsklinikker eller private udbudsklinikker. Men det sætter ikke en pind i hjulet for Peter Stokbro Larsen og de andre. - Jeg har overhovedet ikke mistet noget. Slet ikke. Vi har en skole, der fungerer, vi har en dagpleje, der fungerer, men så skal vi også have en læge, der fungerer, konstaterer han. Se hele indslaget herunder: Mulighederne er store Skulle der være en eller flere læger, som synes, at muligheden lyder interessant, så er det altså også uden besvær, at man kan træde til ifølge Finn Torp. -	I løbet af en lille halv time så er alt op og kører igen. Det vil sige IT, telefoni og lægesystem, konstaterer han. Peter Stokbro Larsen forstår godt, at det kan være svært at tage det store spring, men han er dog overbevist om, at en tur til byen vil kunne overtale de fleste. -	Jeg forstår godt, at det er svært for nogen at se de muligheder, der er her. Så jeg håber inderligt, at de vil prøve at komme heroppe. For der er altså bare noget unikt her, fastslår han. Også Frederikshavn Kommune, Region Nordjylland og tidligere læger arbejder for at hjælpe de lokale, så lægeklinikken igen kan blive bemandet.

Opsummering:
Byens tidligere læge er gået på pension efter 34 år.